**Извјештај о раду ПКЛС**

**Града Бијељина**

ПКЛС Града Бијељина одмах након именовања од стране скупштине Града Бијељина је започела са радом .Дана 21.06.2013. године обратила се Градоначелнику Града Бијељина са захтјевом за обезбјеђивање просторија за рад комисије. Веома брзо је договорено да ПКЛС Града Бијељина користи просторије у приземљу сједишта Градске администрације ( бивша галерија ), јер исте испуњавају услове неопходне за рад комисије. Просторије су опремљене рачунарском опремом, телефонским линијама, инвентаром, те је комисија могла да обавља послове квалитетно, одговорно, у складу са роковима који су јој дати.

Актом од 26.6.2013.године Републички Завод за Статистику Републике Српске, обавјестио је јединице локалне самоуправе о промјени рока за објављивање јавног позива за пријављивање кандидата за градске инструкторе и пописиваче.

ПКЛС Града Бијељина благовремено је извршила све припреме за објављивање јавног позива 10.07.2013. године, објавила га на огласној плочи Административне службе Града Бијељина,на погодним мјестима у мјесним заједницамана на подручју Града Бијељина, као и на веб страници Града Бијељина, а такоће су о томе обавјештавала средстава јавног информисања.

Пријава кандидата је трајала од 11.07.2013. године до 31.07.2013.године радним данима од 10 до 15 часова, у просторијама ПКЛС Града Бијељина. За вријеме јавног позива укупно се пријавило 1803 кандидата, а за провођење пописа било је потребно 557 лица, које би чинило особље које врши попис.

По истеку пријављивања кандидата ПКЛС Града Бијељина извршила је пажљиво преглед свих пријава и по критеријумима који су били предвиђени исвршила бодовање као и унос података за сваког кандидата у ЦМИС систем.

Прелиминарна листа истакнута је 16.08.2013. године на просторијама ПКЛС Града Бијељина, као и на веб страници Града Бијељина. Након објављивања прелиминарне листе кандидата, остављен је рок од пет ( 5 ) дана за жалбе незадовољних кандидата, искључиво писменим путем. За вријеме периода за жалбе, укупно 52 лица су уложила жалбу ПКЛС Града Бијељина, од којих су неке прихваћене као основане,док су неосноване жалбе одбијене.

Републички завод за Статистику Бања Лука дана 29.08.2013. године доставио је коначан списак кандидата са 20% резервног особља, које ће бити у обавези да присуствује инструктажи, односно обуци. Као и прелиминарна листа и коначна листа кандидата који су ушли у ужи избор била је истакнута на просторијама ПКЛС Града Бијељина и на веб страници Града Бијељина. Треба истаћи да је први критеријум био етнички , па онда сви остали предвиђени критеријуми,предвиђени за избор особља које ће активно учествовати у попису. Кандидати су имали обавезу да у предвиђеном року од 30.08. до 03.09.2013.године доставе потребна документа у складу са њиховим пријавама (копије дипломе, сведочанства, индекса, доказ о незапослености, личне карте и други доказе).

ПКЛС Града Бијељина након објаве коначне листе сусрела се са великим бројем одустајања кандидата, те је морала одређивати кандидате који су били најбоље оцјењени а нису били на коначној листи, како би задовољили потребу 20% резервног особља обученог за попис.

ПКЛС Града Бијељина је одмах након објаве коначних листи кандидата извршила припреме за обуку конадидата и одредила локације, водећи рачуна да центри за обуку буду што ближи кандидатима. Укупно за обуку је било предвиђено 13 центара за пописиваче, а за градске инструкторе,обука је одржана у Центру за високо образовање. Сва потребна опрема била је на располагању за обуку ( лаптопови, пројектори, упуства, агенде и др ). Инструктажа за градске инструкторе била је у периоду од 06.09. до 10.09.2013 године,којој су присустовала 74 кандидата, а за градске пописиваче од 16.09. до 20.09.2013. године, њих укупно 595. ПКЛС Града Бијељина сматра да су кандидати имали изванредне услове за инструктажу, односно обуку.

ПКЛС Града Бијељина била је суочена да кандидати који су ушли у ужи избор за градске пописиваче нису долазили на инструктажу, или су одмах на почетку инструктаже одустајали те су се морала ангажовати кандидати која су били добро оцјењени са обавезом да доставе документацију, присуствују инструктажи, како би у сваком тренутку до краја инструктаже у укупном броју градских пописивача било 20% резерве.

Сви кандидати који су прошли обуку имали су тестирање знања, након чега је ПКЛС Града Бијељина добила њихове тестове са оцјенама те је извршила коначни одабир особља за рад у попису, водећи рачуна о етничком критеријуму.

ПКЛС Града Бијељина, одредила је 62 градска инструктора задужена за рад пописивача, и 494 пописивача, која су вршила попис становништва, домаћинстава и станова, у складу са законом о попису становништва у Босни и Херцеговини, методологијом и упуством. ПКЛС Града Бијељина извршио је распоред пописивача по пописним круговима, као и инструктора, на основу својих процјена јер су процјене које су дошле комисији биле нетачне, а односиле су се на број домаћинстава у насељеним мјестима.

Пописни материјал је у сједиште ПКЛС Града Бијељина достављен 27.09.2013. године од стране дистрибутера „ Атлантик ББ“ Д.О.О. Бања Лука путем ЕуроЕкспрес Д.О.О. брза пошта. Исти је одмах задужен градским инструкторима на прописаним обрасцима П-8 и П-12а, који су градски инструктори предали пописивачима, за сваки пописни круг на подручју Града Бијељина. Период 28.09. – 30.09.2013. године искориштен је да се обиђу пописни кругови и утврде њихове границе, што је одрађено врло пажљиво и квалитетно, те није било никаквих проблема у току самог пописа.

Попис становништва започео је благовремено у складу са прописима 01.10.2013 године у 9.00 часова, када су сви пописивачи ушли у своје пописне кругове и започели са радом, те се може констатовати да није било никаквих недостатака нити пропуста који би ометали почетак пописа. ПКЛС Града Бијељина дана 02.10.2013. године усмено је затражила од ентитетских инструктора као и од државних да изврше контролу у насељеном мјесту Јања у вези са необично великим бројем чланова домаћинстава. Наведени службеници су изашли на лице мјеста, али о утврђеном стању, предузетим мјерама и радњама нису обавјестили ПКЛС Града Бијељина. Такође треба истаћи да је од стране Агенције за Статистику Босне и Херцеговине 02.10.2013. године у поподневним сатима упућен акт број : 01-43-2-12-1571-1/13, насловљен као информација за све пописиваче на терену, што је по мишљењу комисије било непотребно, јер процес је већ кренуо а прописи су јасно дефинисали сам процес пописивања. ПКЛС Града Бијељина је имала добру сарадњу са Ентитетским и Државним инструкторима у оквиру својих надлежности и овлаштења.

Током Пописа ПКЛС Града Бијељина неочекивано се срела са проблемом, недовољног броја образаца П-1 и П-2 , те је морала да се довија на различите начине како би успјела у року завршити попис. Довожен је материјал из других општина ( Угљевик, Брчко, Доњи Жабар ), гдје су предсједник и чланови комисије лично путничким возилима Градске администрације довозили материјал. Од 11.10.2013. године материјал је пристизао благовремено те је попис било могуће завршити. У сарадњи са ентитетским инструкторима, због пропуста градског инструктора 14.10.2013. године уведено је пет пописивача у насеље Пет Језера, пописни круг 507, у насељеном мјесту Бијељина, који су успјели да попишу дио наведеног насеља као и нешто домаћинстава у насељеном мјесту Ново Село, у законски предвиђеном року.

Попис је завршен 15.10.2013. године у 21.00 часова по процјени комисије у потпуности у свих 508 пописних кругова. ПКЛС Града Бијељина током припрема за попис, као и у току самог пописа имала је потпуну подршку органа Града Бијељина. Све потребе комисије благовремено су од стране Градоначелника и Административне службе Града Бијељина реализоване, те је ПКЛС Града Бијељина изузетно задовољна сарадњом. Сарадња са Републичким Заводом за Статистику је била задовољавајућа, али није било могућности да се поједина питања другачије рјешавају јер су била уређена прописима и процедурама које су се морале поштовати.

Посебну потешкоћу су стварале лоше процјене броја домаћинстава по насељеним мјестима и недостатак пописног материјала, за које по нашим процјенама не можемо тврдити ко је одговоран.

ПКЛС Града Бијељина су за вријеме пописа посјећивали страни посматрачи који нису имали никакве примједбе које се односе на организацију и реализацију пописа, што је и било у надлежности комисије. За вријеме пописа у просторије ПКЛС Града Бијељина није пристигла ни једна жалба нити приговор од стране грађана.

Сарадња са средсвима јавног информисања, установама и институцијама на подручју Града Бијељина за потребе пописа била је на задовољавајућем нивоу.

Након завршетка пописа ПКЛС Града Бијељина у периоду 16.10. – 20.10. 2013. године,од градских инструктора преузела пописни материјал у просторијама пописне комисије, гдје је извршено раздуживање свих образаца,које је евидентирано у образцу П-12, након чега је извршено лијепљење свих кутија уз присуство свих чланова комисије градских инструктора и ентитетских инструктора, како је и било предвиђено процедуром.

Поред Пописног материјала, у централно мјесто послат је и помоћни материјал, скице пописних кругова, резервни материјал који је преостао од пописа. Дана 24.10.2013. године од ПКЛС Града Бијељина овлаштени представник брзих пошта преузео је укупно 563 кутије, о чему је сачињен записник у форми коју су одредиле статистичке установе.

ПКЛС Града Бијељина сматра да је повјерени посао пописа становништва, домаћинстава и станова на подручју Града Бијељина одрадила одговорно, савјесно и професионално поштујући прописе, методологију и упуства, у склaду са надлежностима и овлашћењима која је имала.

ПКЛС Града Бијељина

Предсједник

\_\_\_\_\_\_\_\_\_\_\_\_\_\_\_\_\_\_\_\_

Предраг Новаковић